Remák-Szabó Marcell

**EMBER A PLÉD ALATT**

egyfelvonásos

BOLDOG ZOLTÁN

BOLDOG ZOLTÁNNÉ

BÉ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*nappali, Boldog Zoltán a fiókokban matat*

ZOLTÁN Nem tudom elképzelni, hogy hova keveredhetett.

ZOLTÁNNÉ Biztosan valamelyik fiókodban van. Az összeset átnézted?

ZOLTÁN Igen, az összeset átnéztem, de így sincs sehol.

ZOLTÁNNÉ Nem lehet, hogy kidobtuk?

ZOLTÁN Nem, itt kell lennie valahol. Biztosan meglesz.

ZOLTÁNNÉ Te tudod. Én nekiállok az ebédnek

ZOLTÁN Akkor még keresgélek egy kicsit.

ZOLTÁNNÉ Nézd át a fiókokat még egyszer.

*Boldog Zoltánné el*

*kopognak az ajtón*

ZOLTÁN Kint zuhog az eső és valaki mégis ilyenkor kopog. Mondjuk jobb dolgom úgysincs.

*ajtót nyit, Bé beesik az ajtón*

ZOLTÁN Hát ez meg…

*leguggol és megnézi*

ZOLTÁN Ki issza félholtra magát délután egykor? Nyilván nekünk kell kifogni az ilyen szerencsétleneket. Drágám, hozz már egy pohár vizet és egy plédet!

ZOLTÁNNÉ Miért ki az?

ZOLTÁN Valami részeges ürge. Itt fekszik küszöbön.

ZOLTÁNNÉ Ha te mondod…

ZOLTÁN Addig is felebarátom, nagyon remélem, nem rosszban sántikálsz. Furcsa idők járnak. Nem hiányzik, hogy kétes alakok lábatlankodjanak a lakásomban. De végső soron emberek vagyunk és az ember a másik embernek segít. Szóval gyere.

*Boldog Zoltán bevonszolja Bét, majd becsukja az ajtót, Boldog Zoltánné meghozza a vizet*

ZOLTÁN Próbáljuk megitatni.

ZOLTÁNNÉ Nem hiszem, hogy jó ötlet. Mi van ha félrenyel és megfullad.

ZOLTÁN Igazad van. Akkor legalább ültessük fel. A plédet elfelejtetted.

*ketten felültetik egy karosszékbe, Boldog Zoltánné elfut plédért, betakarják*

ZOLTÁN És most?

ZOLTÁNNÉ Miért engem kérdezel? Mintha tudnám.

ZOLTÁN Ez is igaz. Akkor várjuk meg, amíg felébred.

ZOLTÁNNÉ Az órákig is eltarthat.

ZOLTÁN Tudsz jobbat?

*hosszú szünet*

BÉ *(horkant, majd ásít)* Kik maguk?

ZOLTÁN Ugyanezt kérdezhetném én is.

BÉ A nevem Bé, Sorozatgyilkos vagyok. Szerencséjük van. Csak öreg emberekkel szoktam végezni.

ZOLTÁN Ennek nagyon örülök. Nyugodtan aludjon még egy kicsit.

ZOLTÁNNÉ Megőrültél? Az előbb mondta, hogy sorozatgyilkos.

ZOLTÁN Ugyan már, csak nem hiszed el, amit mond. Nézz rá. Azt se tudja hol van. Várjuk meg amíg újra magához tér, adjunk neki enni, aztán menjen Isten hírével.

ZOLTÁNNÉ Nem hiszem, hogy ez jó ötlet. Mi van, ha igazat mond, hirtelen rossz kedve lesz és mindkettőnket kibelez? Akkor is ilyen okos leszel? Szerintem hívjuk a rendőrséget.

ZOLTÁN Már csak az kéne! Aztán kiderül, hogy ez csak egy részeges alak, és rajtam kérik számon. Biztosan nem hívunk rendőrt.

ZOLTÁNNÉ Jaj istenem az ebéd meg mondjárt odaég. Addig figyeld és szólj ha felébred.

*Boldog Zoltánné el*

*Bé a karosszékben ül, bebugyolálva a pokrócba. Boldog Zoltán vele szemben*

BÉ *(kinyitja a szemét)* Hol vagyok?

ZOLTÁN Jelenleg édesanyám régi karosszékében ül. Ide ültettük, miután beesett az ajtón.

BÉ Mióta vagyok itt?

ZOLTÁN Hat vagy hét órája, ha nem több. Jobbat kérdezek. Hogyan került ilyen állapotba?

BÉ Kifáradtam. Tudja, egy másik városból vándoroltam ide. Nehéz sorozatgyilkosnak lenni manapság. De most itt vagyok nem igaz?

ZOLTÁN Vándorolt. Mármint… sétált?

BÉ Igen, sétáltam. Ilyen helyzetekben nem lehet távolsági buszra ülni. Főleg nem mostanság.

ZOLTÁN *(hosszasan gondolkodik, majd megrázza a fejét)* Mindegy is. Lassan kész van a vacsora. Kér egy tányér carbonara spagettit?

BÉ Nagyon kedves, hogy gondoskodik rólam. Igen, kérek.

ZOLTÁN Akkor egy pillanat és jövök.

*Boldog Zoltán el*

*Jön Boldog Zoltán*

ZOLTÁN Felébredt a vendégünk.

ZOLTÁNNÉ És, mit mondott?

ZOLTÁN Annyit, hogy egy másik városból sétált el idáig. Ezért ilyen kimerült.

ZOLTÁNNÉ Figyelj, ez nem normális.

ZOLTÁN Adunk neki enni, aztán se híre se hamva nem lesz. Viszek neki még egy pohár vizet. Te nem jössz be?

ZOLTÁNNÉ Hát biztos, hogy nem! Majd jól előkapja a késeit és levágja az ujjaimat. Inkább eszem itt egyedül.

ZOLTÁN Te tudod.

*Boldog Zoltán el*

*Jön Boldog Zoltán*

ZOLTÁN Hoztam még egy pohár vizet, ha szomjas lenne. *(odaadja a tányért és a vizet)*

BÉ Nagyon kedves, köszönöm.

ZOLTÁN Nyugodtan egyen. Én addig még keresgélek.

BÉ Mit keres?

ZOLTÁN A régi önéletrajzomat. Elraktam valahova. Csak arra nem emlékszem, hogy hova. De itt kell lennie valahol.

BÉ *(meglepetten)* Állásinterjúra megy?

ZOLTÁN *(átsétál egy másik fiókhoz)* Nem, nem, dehogy. Memoárt írok.

BÉ Az jó. Az embernek mindig jól esik egy kicsit visszanézni a múltba.

ZOLTÁN *(egyesével kipakolja a fiókban lévő papírokat).* Mondjuk ez egy elég unalmas memoár lesz. Nem vagyok sorozatgyilkos, hogy izgalmas életem legyen.

BÉ Nem túl izgalmas az sem. Az ember csak dolgozik és dolgozik, aztán húsz perc izgalom, aztán megint csak a végtelen mennyiségű munka. Ha pedig ellustul, akkor úgy jár mint én. És ha az embert meggyanúsítják, akkor már nem lehet tökörészni. Főleg akkor nem, ha igazuk van. Akkor jön a futás része a dolognak. Ezért vagyok itt.

ZOLTÁN *(elkezd visszapakolni)* Hát itt sincs semmi. Kezdem azt hinni, hogy tényleg kidobtam. De miért dobnék ki egy önéletrajzot? Ki csinál olyat?

BÉ Gondolja át, hol látta utoljára.

ZOLTÁN Nincs harmincéves memóriám, de köszönöm a tippet. A témára visszatérve. Kit ölt meg?

BÉ Egy hetven év körüli nőt. Különösebben nem volt bűnös, de rendszeresen megütötte a macskáit. Egyszer halálra verte az egyiket. Akkor nem bírtam tovább.

ZOLTÁN *(a harmadik fiókhoz sétál)* Volt munkája? A gyilkoláson kívül.

BÉ Egy reklámcégnél dolgoztam.*(elgondolkodik)*  Nap mint nap szültem a kisminkelt hazugságokat, amit aztán az emberek lenyelnek. Kedvem lett volna az egész vezetőséget eltenni láb alól, de csak öreg embereket vagyok képes megölni. Egyszer öltem csak fiatalt. Egy hétig nem tudtam aludni. Azon gondolkodtam, hogy mi mindent vágtam el a torkával együtt. Az öreg embereknél a leélt életet látom. Az szép.

ZOLTÁN (*előhúzza a fakó önéletrajzát)* Ezt nem hiszem el. Itt volt végig. Az orrom előtt. És mégse láttam soha.

BÉ *(kinéz az ablakon)* Látom közben elállt az eső. Meg is száradtam. Lassan indulnom kell. Köszönöm az ebédet és a vendéglátást. Örülök, hogy megismertem magát.

ZOLTÁN Én is örültem. Várjon, mindjárt kiengedem. *(leteszi az önéletrajzot, az ajtóhoz sétál, kinyitja)* Menjen Isten hírével.

BÉ *(kisétál, az ajtóban visszafordul, kezet nyújt)* Sok szerencsét a memoárjához.

ZOLTÁN Köszönöm. *(kezet fognak)*

*Bé el*

*Sötét*

2020